Document ID: 32010R0768

РЕГЛАМЕНТ (ЕС) № 768/2010 НА СЪВЕТА
от 26 август 2010 година
за определяне на корекционните коефициенти, приложими от 1 юли 2009 г. спрямо възнагражденията на длъжностните лица, срочно наетите служители и договорно наетите служители на Европейския съюз на служба в трети държави
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 336 от него,
като взе предвид Правилника за длъжностните лица на Европейските общности и Условията за работа на другите служители на Общностите, установени с Регламент (ЕИО, Евратом, ЕОВС) № 259/68 на Съвета (1), и по-специално член 13, първа алинея от приложение X към него,
като взе предвид предложението на Европейската комисия,
като има предвид, че:
(1)
Необходимо е да се вземат предвид промените в необходимите за издръжка средства в държавите извън Съюза и съответно да се определят корекционните коефициенти, приложими от 1 юли 2009 г. към възнагражденията, изплащани във валутата на държавата, в която се намира мястото на работа, на длъжностните лица, срочно наетите служители и договорно наетите служители на Съюза на служба в трети държави.
(2)
Корекционните коефициенти, въз основа на които са извършвани плащания съгласно Регламент (ЕО) № 613/2009 на Съвета (2), могат да доведат до корекции за повишаване или намаляване на възнагражденията със задна дата.
(3)
Следва да се предвиди плащане за минали периоди в случай на повишаване на възнагражденията вследствие прилагането на новите корекционни коефициенти.
(4)
Следва да се предвиди възстановяване на надплатените суми в случай на намаляване на възнагражденията вследствие прилагането на новите корекционни коефициенти за периода от 1 юли 2009 г. до датата на влизане в сила на настоящия регламент.
(5)
Следва да се предвиди, че това възстановяване ще бъде ограничено до период от не повече от шест месеца, предшестващ датата на влизане в сила на настоящия регламент, и че последиците от него ще засягат период не по-дълъг от дванадесет месеца, считано от същата дата, както е предвидено за корекционните коефициенти, приложими в рамките на Съюза спрямо възнагражденията и пенсиите на длъжностните лица и другите служители на Съюза,
ПРИЕ НАСТОЯЩИЯ РЕГЛАМЕНТ:
Член 1
Считано от 1 юли 2009 г., корекционните коефициенти, приложими спрямо възнагражденията на длъжностните лица, временно наетите служители и договорно наетите служители на Съюза на служба в трети държави, които се изплащат във валутата на държавата, в която се намира мястото на работа, са посочените в приложението.
Валутните курсове, използвани за изчисляването на тези възнаграждения, се определят в съответствие с правилата за прилагане на Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3) и към датата 1 юли 2009 г.
Член 2
1. Институциите извършват плащания за минали периоди в случай на повишаване на възнагражденията вследствие прилагането на корекционните коефициенти, посочени в приложението.
2. Институциите извършват корекции за намаляване на възнагражденията със задна дата в случай на намаляване на възнагражденията вследствие прилагането на корекционните коефициенти, посочени в приложението, за периода от 1 юли 2009 г. до 31 август 2010 г.
Корекциите със задна дата, водещи до възстановяването на надплатени суми, се ограничават до период от не повече от шест месеца преди 31 август 2010 г. Възстановяването се осъществява през период не по-дълъг от дванадесет месеца, считано от същата дата.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 август 2010 година.

Labels: 2
5
10
9
15